চ্যাটজিপিটি
চ্যাটজিপিটি একটি চ্যাটবট, ২০২২ সালের নভেম্বরে ওপেনএআই কর্তৃক এটি চালু করা হয়। প্রোগ্রামটি ওপেনএআই-এর জিপিটি-৩.৫ এবং জিপিটি-৪ পরিবারের বৃহৎ ভাষার মডেলের ভিত্তিতে নির্মিত। এটি তত্ত্বাবধানাধীন ও বলবর্ধনমূলক শিখন কৌশলের সাথে কাজ করে। চ্যাটজিপিটি একটি প্রোটোটাইপ হিসাবে ৩০ নভেম্বর ২০২২ তারিখে চালু হয়। ওয়েবসাইটটিতে চালু হওয়ার পাঁচ দিন পর এক মিলিয়নেরও বেশি ব্যবহারকারী নিবন্ধন করেছিলো। এটি জ্ঞানের অনেক ক্ষেত্রে এর প্রতিক্রিয়া এবং উত্তরগুলির জন্য মনোযোগ পেয়েছে। এর অসম নির্ভুলতাকে একটি প্রধান অপূর্ণতা বলা হয়। ২০২২ সালের ডিসেম্বর পর্যন্ত, চ্যাটবটটি তার ওয়েবসাইট অনুসারে একটি "গবেষণা পূর্বরূপ" ছিল। ওয়েবসাইটটি ব্যবহারকারীদের সতর্ক করে যে বটটি ভুল তথ্য দিতে পারে বা এতে পক্ষপাতমূলক বিষয়বস্তু থাকতে পারে।